Lis Greibe (S), 1998-04-16:
Er der noget, der kan bringe sindene i kog, er det nye vejprojekter og de dermed forbundne påtænkte linjeføringer.
Her spænder reaktionerne fra, at man absolut ikke vil have dem realiseret, over gerne at ville acceptere de nye vejanlæg, hvis de blot får en anden linjeføring, til en indædt kamp for at få sit lokalområde vejserviceret for enhver pris.
Dagens lovforslag er et tydeligt eksempel på, at fastlæggelse af en linjeføring på nye hovedtrafikårer og en dermed absolut nødvendig løsning af trafikforholdene i det midtjyske er resultatet af en langt forløbende proces med undersøgelser af mange alternative forslag.
Folketinget vedtog i henholdsvis 1979 og 1987 anlægslove
for de to delstrækninger i Diagonalvejen Ris-Uldum og Uldum-Horsens.
I 1987 bad trafikministeren Vejdirektoratet om i samarbejde med de lokale amts- og bykommuner at undersøge behov og muligheder for højklassificerede vejforbindelser i Midt- og Vestjylland, og dette resulterede i tre rapporter om de jyske tværveje.
I 1990 vedtog Folketinget en projekteringslov, som bl.a. omhandlede rute 18, Holstebro-Herning-Vejle.
Der blev her givet trafikministeren bemyndigelse til at lade foretage projektering til forberedelse og sikring af anlæg eller udbygning som motorveje eller motortrafikveje.
For rute 18's vedkommende omfattede projekteringsloven tre forskellige linjeføringer, A, B og C, der alle har tilslutning til motorvej E 45 nord for Vejle.
Efter projekteringslovens vedtagelse blev der fra lokal side fremsat forslag til andre, mere vestlige linjeføringer, som skulle tilknyttes motorvejsnettet ved Kolding.
For ikke at sidde disse lokale ønsker overhørig blev der udarbejdet yderligere materiale som grundlag for en ny projekteringslov.
Her blev de mange alternative linjeføringsforslag analyseret, og interessen samlede sig til sidst om linjeføringsforslagene A/B, C og H. Ud fra dette meget grundige materiale meddelte regeringen i 1993 i sin trafikplan »Trafik 2005«, at den ville arbejde videre med linjeføringsforslag A, da dette er mest skånsomt over for naturen og samtidig har gode trafikale og samfundsøkonomiske effekter.
Ved lov 408 af 22. maj 1996 blev trafikministeren bemyndiget til bl.a. at projektere rute 18 efter A-linjeføring med tilslutning nord for Vejle, men i forbindelse med Folketingets behandling af vejloven gav et flertal af Trafikudvalget udtryk for, at den overordnede vejføring fra Ris mod syd i stedet skulle føres vest om Vejle og forbindes med motorvejen syd for Vejle. Denne nye melding vakte opsigt i Vejle Amt, der havde anbefalet A-linjen, og indsigelser herfra foranledigede, at Trafikudvalget tog på en besigtigelsestur for nærmere at se på linjeføringerne.
Denne tur afstedkom en betænkning til lovforslaget, der fastslog, at der nu var flertal for linjeføring A, og at der ikke var basis for en nærmere undersøgelse af en linjeføring vest om Vejle.
Anlæg af motortrafikvejene til løsning af Midtjyllands og dermed også Billunds trafikale problemer skal ses i sammenhæng med Vejle Amts projektering af den såkaldte Borgmestervej, dvs. den planlagte vej mellem Ødsted og motorvejen ved Skærup.
Her har amtet i brev af 10. december 1997 meddelt, at det er indstillet på, at dette vejstykke kan tages i brug samtidig med den statslige del af Diagonalvejen, dagens vejstykke mellem Ris og Ørum. Denne tilkendegivelse er gentaget i høringssvaret fra Vejle Amt den 14. april 1998.
Den overordnede linjeføring og dermed også dagens bid af rute 18 er fastlagt på baggrund af et solidt og grundigt forundersøgelsesarbejde.
De lokale myndigheder har været inddraget, og der er taget behørigt hensyn til lokale ønsker.
Der er foretaget VVM-undersøgelse, og anlæggets virkning på befolkning, dyr og planter, jord, luft, vand, klima, landskab og kulturarv er dermed undersøgt. Anlægget er tilpasset, så virkninger på miljøet er minimeret, og der er planlagt linjeføringsflytninger, faunapassage og regnvandsbassiner til afhjælpning af påpegede konfliktområder mellem natur og etablering af det nødvendige vejprojekt.
Udbygningen af rute 18 forbedrer forbindelsen for Herning-Holstebro-området til Trekantområdet og Lillebæltsbroforbindelsen.
Og en efterfølgende fuld udbygning af Diagonalvejen mellem Give og Horsens vil forbedre forbindelsen mellem Århus-Horsens-området og Billund væsentligt.
Socialdemokratiet lægger stor vægt på, at der er gode vejforbindelser i det midtjyske område, og vil gerne medvirke til, at vore vejanlæg er på forkant, når det gælder trafiksikkerheden.
Vi vil arbejde for en positiv udvalgsbehandling og vil lytte til indsigelser, som høringssvarene fra Vejle Amt og berørte kommuner måtte indeholde.
Overordnet står vi dog fast ved den udstukne linjeføring.
Socialdemokratiet støtter det fremsatte lovforslag.